અમદાવાદના ગુજરાત યુનિવર્સીટી નજીક દબાણ હટાવવાની કામગીરી દરમિયાન ટ્રાફિકના પોલીસ ઇન્સ્પેક્ટર દ્વારા વિધાર્થીઓ સાથે ગેરવર્તન કર્યાનો વિડીયો વાયરલ થતા વિવાદ થયો છે. આ અંગે પોલીસ કમિશનરને જાણ થતા તેમણે ટ્રાફિક વિભાગના અધિકારીઓને તપાસ કરવા માટેના આદેશ આપ્યાનું જાણવા મળ્યું છે. આ બનાવની વિગતો એવી છે કે બુધવારે સવારના સમયે અમદાવાદ મ્યુનિસિપલ કોર્પોરેશન દ્વારા ગુજરાત યુનિવર્સીટી પાસે ખાણીપીણીની લારીઓના દબાણને હટાવવાની કામગીરી કરવાની હતી. જેથી આ અંગે કોઇ સ્થિતિ બગડે નહી તે માટે પોલીસની મદદ માંગી હતી અને આ માટે બી ડીવીઝન ટ્રાફિક પોલીસને સ્ટાફને બંદોબસ્ત માટે આપવામાં આવ્યો હતો. જેમાં પોલીસ ઇન્સ્પેક્ટર બી એમ નકુમ અને સ્ટાફ દબાણની કામગીરી દરમિયાન એક ટી સ્ટોલ પાસે ઉભેલા લોકોને હટાવવાનો પ્રયાસ કર્યો હતો.